b'\n_START_ARTICLE_\nProclama\xc8\x9bia de emancipare\n_START_PARAGRAPH_\nProclama\xc8\x9bia de emancipare const\xc4\x83 din dou\xc4\x83 decrete ale Pre\xc8\x99edintelui Statelor Unite Abraham Lincoln emise \xc3\xaen timpul r\xc4\x83zboiului civil american. Primul, emis la 22 septembrie 1862, a declarat liberi to\xc8\x9bi sclavii din toate statele Confedera\xc8\x9biei care nu aveau s\xc4\x83 treac\xc4\x83 sub controlul Uniunii p\xc3\xa2n\xc4\x83 la 1 ianuarie 1863. Al doilea decret, emis la 1 ianuarie 1863, a numit statele \xc3\xaen care este valabil._NEWLINE_Proclama\xc8\x9bia de emancipare a fost atacat\xc4\x83 la acea vreme pentru c\xc4\x83 elibera doar sclavii asupra c\xc4\x83ror Uniunea nu avea putere. \xc3\x8en practic\xc4\x83, proclama\xc8\x9bia a \xc3\xaensemnat un angajament al Uniunii de a desfiin\xc8\x9ba sclavia, decizie controversat\xc4\x83 \xc3\xaen Nord. Lincoln a emis decretul din pozi\xc8\x9bia sa de \xe2\x80\x9eComandant Suprem al For\xc8\x9belor Armate\xe2\x80\x9d conform articolului II, sec\xc8\x9biunea 2 din Constitu\xc8\x9bia Statelor Unite._NEWLINE_Proclama\xc8\x9bia nu a eliberat niciun sclav din statele de grani\xc8\x9b\xc4\x83 (Kentucky, Missouri, Maryland, Delaware, \xc8\x99i Virginia de Vest), sau din statele sau por\xc8\x9biunile de state din Sud care se aflau sub controlul Uniunii. I-a afectat direct, la \xc3\xaenceput, doar pe acei sclavi care fugiser\xc4\x83 din Sud \xc8\x99i trecuser\xc4\x83 \xc3\xaen Uniune. Afl\xc3\xa2nd vestea Proclama\xc8\x9biei, \xc8\x99i al\xc8\x9bi sclavi au fugit dincolo de liniile unioniste pe m\xc4\x83sur\xc4\x83 ce armata Nordului avansa spre sud. \xc3\x8en vreme ce armatele Uniunii au ocupat Confedera\xc8\x9bia, mii de sclavi erau elibera\xc8\x9bi \xc3\xaen fiecare zi p\xc3\xa2n\xc4\x83 c\xc3\xa2nd aproape to\xc8\x9bi (aproximativ 4 milioane, conform recens\xc4\x83m\xc3\xa2ntului din 1860) au devenit liberi p\xc3\xa2n\xc4\x83 \xc3\xaen iulie 1865._NEWLINE_Dup\xc4\x83 r\xc4\x83zboi, aboli\xc8\x9bioni\xc8\x99tii erau \xc3\xaengrijora\xc8\x9bi de faptul c\xc4\x83 Proclama\xc8\x9bia ar fi fost doar o m\xc4\x83sur\xc4\x83 luat\xc4\x83 pe timpul r\xc4\x83zboiului, \xc8\x99i c\xc4\x83 nu avea puterea de a pune cap\xc4\x83t sclaviei. C\xc3\xa2teva foste state sclavagiste au adoptat legi de interzicere a sclaviei; totu\xc8\x99i, sclavia a continuat s\xc4\x83 existe p\xc3\xa2n\xc4\x83 c\xc3\xa2nd a fost desfiin\xc8\x9bat\xc4\x83 prin ratificarea Amendamentului al 13-lea la 18 decembrie 1865.'